SKRIFTLIG FORESPØRGSEL P-2946/01

af Charles Tannock (PPE-DE) til Rådet

(19. oktober 2001)

Om: Fælles immigrationspolitik i lyset af terroristangrebene i USA

Der er i de senere år sket omfattende misbrug af asylbestemmelserne i Den Europæiske Union. Desuden er det nødvendigt, at offentligheden fortsat støtter princippet om asyl til virkelige flygtninge og det faktum, og, i lyset af de seneste angreb i De Forenede Stater er det endnu mere afgørende at sikre, at kun de personer, der er lovligt berettigede hertil har bopæl i Europa. Mener Rådet i lyset af ovenstående, at en af de vigtigste årsager til, at menneskesmuglere fortsat finder det fordelagtigt at udøve deres hverv og at så mange mennesker opholder sig illegalt (inklusive mange asylansøgere, som ved domstolen har fået nægtet asyl og derfor er forsvundet i Fællesskabet) inden for Den Europæiske Union, er, at der i Europa er manglende politisk vilje til at anvende loven og udvise de personer, der ikke er berettiget til at rejse ind i eller opholde sig i medlemsstaterne?

I bekræftende fald, mener Rådet så, at det er vigtigt at den nye fælles immigrationspolitik, der er ved at blive udformet, som minimum bør sikre:

- at der udarbejdes en liste af Rådet over lande, som ikke praktiserer forfølgelse fra statens side;

- at medlemsstaterne når til enighed om en fælles definition af asyl, ensartede appelprocedurer og iværksætter mekanismer til udvisning af dem, hvis ansøgninger anses for at være ubegrundede og som respekteres af andre medlemsstater;

- at Unionen anvender økonomisk og politisk pres over for de lande, som nægter at tage imod deres statsborgere med den begrundelse, at de ikke har de nødvendige dokumenter, og at der iværksættes straffesanktioner over for dem, hvis asylansøgninger anses for ubegrundede, eller som på anden måde opfordres til at forlade en medlemsstat, hvis de nægter at samarbejde med retsmyndighederne, når det gælder om at udpege og finde frem til deres oprindelsesland;

- at ingen medlemsstater har love, der forhindrer, at ikke-EU-borgere, som ikke har fået status som politisk flygtning, udvises?

Mener Rådet ligeledes, at det er i Unionens interesse at vise fleksibilitet med hensyn til retsgrundlaget for ethvert fælles forslag med henblik på øget samarbejdsånd, således at stater som Det Forenede Kongerige, der ikke har overdraget Den Europæiske Union immigrationskontrolbeføjelser, frit kan vedtage foranstaltninger på regeringsplan i en europæisk samarbejdsånd og til fordel for Unionen som helhed?

Svar

(14. februar 2002)

I henhold til mandatet i artikel 63 i EF-traktaten fortsætter Rådet sit lovgivningsprogram med henblik på vedtagelsen af fælles regler vedrørende asyl, flygtninge og fordrevne samt immigrationspolitik.

De fleste af de foranstaltninger, som det ærede parlamentsmedlem peger på, er i denne sammenhæng ved at blive behandlet i Rådets organer på grundlag af forslag fra Kommissionen og udtalelser fra Europa-Parlamentet; det drejer sig navnlig om forslaget om minimumsstandarder for proceduren for tildeling eller fratagelse af flygtningestatus (KOM(2000) 578 endelig udg.).

Det skal bemærkes, at Det Forenede Kongerige i medfør af protokollen om Det Forenede Kongeriges og Irlands stilling, som er knyttet til traktaten om Den Europæiske Union og traktaten om oprettelse af Det Europæiske Fællesskab, har tilkendegivet, at det ønsker at deltage i vedtagelsen og anvendelsen af det pågældende direktiv.